Reacția statului NATO după ce o rachetă rusească i-a încălcat spaţiul aerian. Ce i-a cerut Kremlinului
Rusia a încălcat, duminică dimineaţa devreme, spaţiul aerian al Poloniei în care a pătruns o rachetă de croazieră lansată asupra unor ţinte din vestul Ucrainei, au declarat forţele armate poloneze.
Rusia a lansat 57 de rachete şi drone asupra Ucrainei în primele ore ale nopţii, atacând inclusiv Kievul şi regiunea vestică Liov, care se află în apropierea graniţei cu Polonia, relatează Reuters, citată de News.ro.
"La 24 martie, la ora 4:23 a.m. (5:23, ora României), a avut loc o încălcare a spaţiului aerian polonez de către una dintre rachetele de croazieră lansate în timpul nopţii de aviaţia cu rază lungă de acţiune a Federaţiei Ruse", au anunţat forţele armate pe platforma X. "Obiectul a intrat în spaţiul polonez în apropierea oraşului Oserdow (voievodatul Lublin) şi a rămas acolo timp de 39 de secunde. În timpul întregului zbor, a fost observat de sistemele radar militare", precizează armata poloneză.
Polonia anunţase anterior că a activat forţele aeriene pentru a asigura siguranţa spaţiului aerian polonez, după ce atacurile au vizat şi oraşul ucrainean Liov, aflat la graniţă.
Ministerul polonez de Externe a declarat că va cere explicaţii din partea Rusiei cu privire la încălcarea spaţiului aerian. Polonia cere Rusiei "să înceteze atacurile aeriene teroriste asupra locuitorilor şi teritoriului Ucrainei, să pună capăt războiului şi să rezolve problemele interne ale ţării", a declarat purtătorul de cuvânt al ministerului.
Rusia a lansat un nou atac masiv asupra Ucrainei
Şi în România autorităţile au emis, în noaptea de sâmbătă spre duminică, un mesaj RO-Alert de avertizare a populaţiei din nordul judeţului Tulcea privind riscul de cădere a unor obiecte din spaţiul aerian. "Nu au fost apeluri care să semnaleze căderea unor obiecte în apropierea locuinţelor ori a zonelor populate", a transmis ISU Tulcea.
Rusia a lansat duminică 57 de rachete şi drone asupra Ucrainei, atacând inclusiv Kievul şi regiunea Liov din vestul Ucrainei, au declarat oficialii. Forţele aeriene ucrainene au distrus 18 din cele 29 de rachete lansate de Rusia şi 25 din cele 28 de drone de atac, au precizat forţele aeriene ucrainene pe aplicaţia de mesagerie Telegram.
Mai multe explozii au zguduit Kievul duminică dimineaţa devreme, iar forţele de apărare aeriană ucrainene au distrus cel puţin 10 rachete lansate de Rusia deasupra capitalei şi a împrejurimilor acesteia, a declarat Serhi Popko, şeful administraţiei militare din Kiev. El a adăugat că au existat doar pagube minore în urma atacului.
Rusia loveşte de câteva zile Ucraina în atacuri prezentate de Moscova ca o răzbunare pentru atacurile ucrainene din timpul recentelor alegeri prezidenţiale ruse.